Gulde skenkings vir Helpende Hand | News24
Gulde skenkings vir Helpende Hand
PHOTO: verskaf Mariette van Heerden, Streeksorganiseerder van Helpende Hand KwaZulu-Natal (links) by Miemie Booysen van Lakeview Aftreeoord.
DIE inwoners van die Lakeview Aftreeoord in Scottburgh, onder leiding van Miemie Booysen, hou hulself besig met die maak van klere en brei van truie en musse. Hulle het ook donasies ingesamel en ’n gehekelde kombersie uitgeloot en ’n bedrag van R500 is ingesamel.
Die klere en geld is oorhandig aan Solidariteit Helpende Hand se streeksorganiseerder, Mariëtte van Heerden en sal versprei word in die Amanzimtoti area.
“Skenkings van hierdie aard is altyd geweldig welkom en maak die lewe beter vir kleuters en families wat regtig swaarkry hier in ons area,” sê Van Heerden.
Solidariteit Helpende Hand se hooffokus is die verligting, voorkoming en verbreking van armoede onder veral Afrikaanse mense en wel deur opleiding en opvoeding van ons kinders. Enige iemand wat ’n ondersteuner wil word deur ’n minimale maandelikse bydrae van R50, kan Mariëtte van Heerden kontak by 084 411 7806 of marietteh@helpendehand.co.za. - Verskaf